BEYOND กวาดรายได้ Q2 แตะ 451 ลบ. รับธุรกิจโรงแรมหนุน! ปักหมุดปี 66 “เทิร์นอะราวด์”
BEYOND ผลงานไตรมาส 2/65 กวาดรายได้ 451 ล้านบาท รับรู้รายได้ธุรกิจโรงแรมเข้ามาหนุน คาดครึ่งปีหลังฟื้นตัวต่อเนื่อง พร้อมลั่นปี 66 พลิกกลับมาทำกำไร
BEYOND ผลงานไตรมาส 2/65 กวาดรายได้ 451 ล้านบาท รับรู้รายได้ธุรกิจโรงแรมเข้ามาหนุน คาดครึ่งปีหลังฟื้นตัวต่อเนื่อง พร้อมลั่นปี 66 พลิกกลับมาทำกำไร
10 ส.ค. 2565

บริษัท เบาด์ แอนด์ บียอนด์ จำกัด (มหาชน) หรือ BEYOND ผู้ดำเนินธุรกิจโรงแรมและบริการ แจ้งผลประกอบการไตรมาส 2/2565 ต่อตลาดหลักทรัพย์แห่งประเทศไทย (SET) ทำรายได้รวม 451 ล้านบาท เติบโต 1,500% เมื่อเทียบกับงวดเดียวกันของปีก่อนมีรายได้ 28 ล้านบาท  และ 3.3% จากไตรมาสก่อนหน้าที่มีรายได้ 437 ล้านบาท จากการเข้าลงทุนธุรกิจโรงแรมผ่านการเข้าซื้อหุ้นสามัญของโรงแรมริมน้ำระดับ Ultra-luxury 2 แห่ง ได้แก่ โรงแรมโฟร์ซีซั่นส์ กรุงเทพฯ ริมแม่น้ำเจ้าพระยา และโรงแรมคาเพลลา กรุงเทพฯ ในไตรมาส 4/2564 ที่ผ่านมา โดยรายได้จากการประกอบกิจการโรงแรม ซึ่งเป็นรายได้หลักของบริษัทฯ ยังคงเติบโตอย่างต่อเนื่องกว่า 36% จากไตรมาสก่อนหน้าอยู่ที่ 328 ล้านบาท มาอยู่ที่ 445 ล้านบาท โดยรายได้ดังกล่าวมาจากการเติบโตที่โดดเด่นของรายได้ห้องพัก และการเติบโตอย่างต่อเนื่องของรายได้ร้านอาหาร รวมไปถึงการจัดเลี้ยงภายในโรงแรม
 ด้าน นางกมลวรรณ วิปุลากร กรรมการผู้จัดการ BEYOND เปิดเผยว่า รายได้รวมจากโรงแรมทั้ง 2 แห่ง เติบโตได้ดีกว่าที่บริษัทคาดการณ์ไว้ เดิมบริษัทตั้งเป้ารายได้ของไตรมาส 2/2565 ไว้ที่ 320 ล้านบาท แต่สามารถทำได้ถึง 445 ล้านบาท ส่วนในไตรมาส 3/2565 ตั้งเป้ารายได้ไว้ที่ 450 ล้านบาท ซึ่งเชื่อว่าสามารถพิชิตเป้าได้ไม่ยาก เฉพาะเดือนกรกฎาคม 2565 ที่ผ่านมา บริษัทมีรายได้อยู่ที่ 160 ล้านบาท
ส่วนของตัวชี้วัดผลการดำเนินงานของธุรกิจโรงแรมก็เติบโตอย่างแข็งแกร่งในทุกมิติ โดยอัตราการเข้าพักเฉลี่ย (Occ) เพิ่มขึ้นจาก 16% ในไตรมาส 1/2565 มาอยู่ที่ 26% ในไตรมาส 2/2565 และราคาค่าห้องพักเฉลี่ยต่อคืน (ADR) เพิ่มขึ้นจาก 14,060 บาท มาอยู่ที่ 14,866 บาท ส่งผลให้รายได้เฉลี่ยต่อห้องต่อคืน (RevPar) เพิ่มขึ้นจาก 2,305 บาท มาอยู่ที่ 3,890 บาท ซึ่ง RevPar ณ ระดับนี้ ถือว่าสูงมากในกลุ่มธุรกิจโรงแรมปัจจุบัน
สำหรับภาพรวมธุรกิจของบริษัท คาดว่าจะเห็นแนวโน้มการฟื้นตัวขึ้นต่อเนื่องในครึ่งปีหลัง ซึ่งจะเติบโตดีกว่าครึ่งปีแรก เนื่องจากมาตรการยกเลิกระบบ Thailand Pass ที่เพิ่งเริ่มบังคับใช้เมื่อวันที่ 1 กรกฎาคม 2565 ที่ผ่านมา นักท่องเที่ยวส่วนใหญ่ ไม่ว่าจะมาจากประเทศไหน ไม่ชอบขั้นตอนการเดินทางที่ยุ่งยากซับซ้อน ภายหลังการยกเลิกระบบ Test &amp; Go และ Thailand Pass ส่งผลให้จำนวนนักท่องเที่ยวที่เดินทางเข้าประเทศเพิ่มขึ้นอย่างต่อเนื่อง
ทั้งนี้ เมื่อวันที่ 26 กรกฎาคม 2565 ที่ผ่านมา บริษัทรายงานต่อ SET ถึงความคืบหน้าการเข้าลงทุนว่าปัจจุบัน BEYOND ถือหุ้นครบ 100% ในโรงแรมโฟร์ซีซั่นส์ กรุงเทพฯ และโรงแรมคาเพลลา กรุงเทพฯ  ซึ่งเป็นไปตามแผนที่ได้รับอนุมัติจากผู้ถือหุ้น
นอกจากนี้ นางกมลวรรณ วิปุลากร กล่าวว่า แม้งบการเงินรวมของ BEYOND ในไตรมาสนี้ยังคงขาดทุน 183 ล้านบาท เนื่องจากผลกระทบของค่าเสื่อมราคาและดอกเบี้ยจ่าย แต่บริษัทคาดการณ์ว่าผลขาดทุนจะลดลงเรื่อยๆ จากรายได้ที่จะเติบโตก้าวกระโดดในครึ่งปีหลัง และต้นทุนค่าใช้จ่ายที่จะไม่ได้เพิ่มขึ้นมาก หากดูที่ระดับ EBITDA ของพอร์ตโรงแรมเอง เป็นบวกตั้งแต่ไตรมาส 1/2565 และในไตรมาส 2/2565 สามารถสร้าง EBITDA ในระดับ 40-50 ล้านบาท เชื่อว่าบริษัทมีโอกาสพลิกกลับมาทำกำไรในปีหน้า
โดยปัจจัยที่จะสนับสนุนการท่องเที่ยวไทยครึ่งปีหลังค่อนข้างชัดเจน ไม่ว่าจะเป็นการยกเลิกมาตรการขาเข้าประเทศที่สำคัญเกือบทั้งหมด ทั้ง Test &amp; Go และ Thailand Pass การยกเลิกข้อกำหนดการกลับเข้าประเทศของประเทศต้นทาง ประเทศจีนเริ่มผ่อนคลายการเดินทางอย่างต่อเนื่อง ซึ่งปัจจุบันโรงแรมของบริษัทต้อนรับนักท่องเที่ยวจากจีนมากที่สุดเป็นอันดับ 4 รองจากลูกค้าชาวไทย สิงคโปร์ และอเมริกา ยิ่งไปกว่านั้น
รวมถึงอีกปัจจัยที่น่าสนใจคือ การผลักดันให้กรุงเทพฯ เป็นเมืองสร้างสรรค์ มีเศรษฐกิจที่ดี ของผู้ว่าราชการกรุงเทพฯ และหน่วยงานที่เกี่ยวข้อง ผ่านการจัดกิจกรรมที่ช่วยส่งเสริมบรรยากาศของกรุงเทพฯ ให้กลับมาครึกครื้นอีกครั้ง เช่น เทศกาลดนตรีในสวน กรุงเทพกลางแปลง และบางกอกวิทยา เป็นต้น นอกจากนี้ กระทรวงการท่องเที่ยวและกีฬายังมีแผนกระตุ้นการท่องเที่ยวครั้งใหญ่ ภายใต้มาตรการ “Booster Shot” ซึ่งเปรียบเสมือนการฉีดวัคซีนเข็มกระตุ้นแก่ภาคการท่องเที่ยวและกีฬาของไทย  โดยปัจจุบันกำลังอยู่ระหว่างขั้นตอนการพิจารณางบประมาณจากรัฐบาล